FI Euroopan unionin virallinen lehti CE 88/366

(2004/C 88 E/0372)

KIRJALLINEN KYSYMYS P-1680/03

esittäjä(t): Anna Karamanou (PSE) komissiolle

(15. toukokuuta 2003)

Aihe: Naisten kiduttaminen ja pahoinpitely turkkilaisissa vankiloissa

Turkissa pidetään 13. kesäkuuta ensimmäinen oikeudenkäynti kahden naisen, 22-vuotiaan Naziye Tsogaltafin ja 28-vuotiaan Sounai Yesildanin, tapauksesta. Naisia kidutettiin Istanbulissa vankeusrangaistuksen aikana. Molemmat naiset pidätettiin 23. syyskuuta. Heitä syytetään jäsenyydestä laittomassa järjestössä. Lääkärintarkastuksen perusteella heitä oli kidutettu vankeusrangaistuksen aikana. Naisia hakattiin, heille annettiin sähköiskuja, heidän suunsa pakotettiin auki, ja heidät pakotettiin nielemään kiduttajansa sylkeä.

Joidenkin turkkilaisten vankiloiden barbaariset olot ovat vastoin ihmisten perusoikeuksia, ja ne ovat kansainvälisten sopimusten, demokratian ja vapauden päämäärien vastaisia. Aikooko komissio puuttua asiaan, jotta ehdokasvaltio Turkin vankiloissa tapahtuva kidutus lopetetaan ja varmistaa, että puututaan ensisijaisesti naisten ihmisoikeuksien kunnioittamista koskeviin kysymyksiin?

Günter Verheugenin komission puolesta antama vastaus

(10. kesäkuuta 2003)

Komissio on tietoinen Turkissa esiintyvistä ongelmista, jotka liittyvät kidutukseen (jota tapahtuu pääasiassa tutkintavankeuden aikana poliisin otettua henkilön säilöön), naisiin kohdistuvaan väkivaltaan ja vankeusoloihin. Komissio esitti keskeiset näihin asioihin liittyvät huolenaiheet Turkkia koskevassa vuoden 2002 määräaikaiskertomuksessaan (1). Hiljattain hyväksytyssä tarkistetussa Turkin liittymistä valmistelevassa kumppanuudessa asetetaan näihin huolenaiheisiin liittyvät painopistealueet.

Painopisteisiin sisältyy tarve toteuttaa kidutuksen vastaisia toimenpiteitä Euroopan ihmisoikeusyleissopimuksen 3 artiklan ja Euroopan kidutuksen vastaisen komitean suositusten mukaisesti. Niihin sisältyy myös tarve toteuttaa lisätoimia, joilla varmistetaan, että syyttäjät huolehtivat tapausten nopeasta ja tehokkaasta tutkimisesta ja että tuomioistuimet määräävät asianmukaiset rangaistukset väärinkäytöksistä tuomituille. Vankeusolojen osalta Turkin on liittymistä valmistelevan kumppanuuden mukaisesti tarpeen taata, että pidätetyillä ja vangituilla on käytännössä oikeus ottaa yksityisesti yhteyttä asianajajaan ja toimittaa tapahtuneesta tieto sukulaisille heti pidätyksen jälkeen Euroopan ihmisoikeusyleissopimuksen mukaisesti. Turkkia pyydetään myös jatkamaan vankilaolojensa muuttamista jäsenvaltioiden normien mukaisiksi.

Kuten edellä mainituissa painopisteissä vahvistetaan, komissio huomauttaa, että merkittäviä parannuksia tarvitaan vielä, vaikka lainsäädännön täytäntöönpanossa on edistytty jonkin verran. Yhdistyneiden Kansakuntien kidutuksen vastainen komitea, Amnesty International ja Maailmanlaajuinen kidutuksen vastainen järjestö (OMCT) ovat kaikki muistuttaneet siitä, että tutkintavankeuden aikainen kidutus, mukaan lukien naisiin kohdistuva seksuaalinen ja fyysinen väkivalta, ovat edelleen merkittävä huolenaihe Turkissa.

Komissio ottaa huomioon, että Turkki on kuitenkin edistynyt merkittävästi oikeudellisessa uudistuksessa taistelussa kidutusta vastaan. Turkki on erityisesti poistanut edellytyksen, että ylemmältä upseerilta on pyydettävä lupa tutkimusten käynnistämiseksi, jos poliisin epäillään syyllistyneen kidutukseen. Kidutuksesta annettavia vankeustuomioita ei voida enää muuntaa sakoiksi, kyseisen poliisin erottamiseksi tai muuksi toimenpiteeksi. Valtion turvallisuusasioita käsittelevissä tuomioistuimissa rikoksesta syytetyillä on nyt kaikkien muiden rikoksesta syytettyjen lailla oikeus ottaa yhteyttä asianajajaan heti pidätyksen jälkeen.

Ehdokasvaltiona Turkki pyrkii täyttämään Kööpenhaminan poliittiset kriteerit. Tähän sisältyy tarve saada kaikentyyppinen kidutus loppumaan ja taata täysi oikeus nauttia ihmisoikeuksista ja perusvapauksista Euroopan unionin perusoikeuskirjan ja kaikkien Turkin hyväksymien asianmukaisten kansainvälisten ja eurooppalaisten asiakirjojen mukaisesti. Komissio seuraa edelleen kaikkia tapahtumia, jotka liittyvät väitteisiin Turkissa esiintyvästä kidutuksesta, samoin kuin edellä mainitun lainsäädännön täytäntöönpanoa.

(1) KOM(2002) 700 lopullinen.